Qashqadaryo va Andijonda tibbiyot xodimlari va o‘qituvchilarni majburiy mehnatga jalb qilgan mansabdorlar jazolandi

Qashqadaryo va Andijon viloyatlarida tibbiyot xodimlari hamda o‘qituvchilarni majburiy mehnatga jalb qilgan mansabdor shaxslar javobgarlikka tortilgan. Bu haqda Mehnat vazirligi xabar bermoqda.
Ma'lum qilinishicha, 2021 yil 17 aprel kuni Qashqadaryo viloyati Yakkabog‘ tumani tibbiyot birlashmasida xodimlar binoning atrofida tozalik va obodonlashtirish ishlariga jalb etilgan. Shuningdek, 2021 yil 26–27 aprel kunlari Andijon viloyati Izboskan tumanidagi 19-maktab o‘qituvchilari hamda texnik xodimlari maktabning kapital ta'mirlashga tushgan qismida ishlashga majburlangan.
Yuqoridagi ikkita holat bo‘yicha ijtimoiy tarmoqlarda xabar tarqatilgandan so‘ng hududiy Davlat mehnat inspeksiyasi tomonidan o‘rganish ishlari olib borilgan. Unda har ikki holatda ham xodimlar majburan ishlatilgani isbotlanib, majburiy mehnatga yo‘l qo‘ygan tegishli mansabdor shaxslar Ma'muriy javobgarlik to‘g‘risidagi kodeksning 51-moddasiga asosan bazaviy hisoblash miqdori 50 barobari miqdorida jarimaga tortilgan.
Aynan Yakkabog‘ tuman tibbiyot birlashmasida hamshiralar majburiy mehnatga jalb qilingani haqidagi xabarlar tarqalgach, Qashqadaryo viloyat sog‘liqni saqlash boshqarmasi holatni rad etib chiqqan edi. Boshqarma axborot xizmatining 26 aprel kuni bildirgan munosabatiga ko‘ra, Yakkabog‘dagi hamshiralarni hech kim majburiy mehnatga jalb qilmagan. Ular tibbiyot birlashmasi hovlisidagi gullar qurib qolmasin deb, o‘z ixtiyorlari bilan ishlashgan.
Shuningdek, 2021 yil 16 aprel kuni Qashqadaryo viloyati Chiroqchi tumani tibbiyot birlashmasiga qarashli tug‘uruqxona bo‘limi kichik tibbiy xodimlari bo‘lim atrofida tozalash va obodonlashtirish ishlariga jalb qilingan. 19 aprel kuni viloyat sog‘liqni saqlash boshqarmasi bu ish yuzasidan ham o‘z munosabatini bildirgan. Unga ko‘ra, Chiroqchi tuman tibbiyot birlashmasida xodimlar o‘z vazifalarini bajarishgan.
Tuman tibbiyot birlashmasi va kasaba uyushmasi tomonidan tegishli tartibda tasdiqlangan lavozim yo‘riqnomasi hamda jamoa shartnomasiga ko‘ra, bo‘lim atrofidagi hududni toza saqlash kichik tibbiyot xodimlarining vazifasiga kiradi. Mehnat vazirligi bildirgan munosabatda negadir Chiroqchi tuman tibbiyot birlashmasidagi holat bo‘yicha hech narsa deyilmagan.
«Agarda majburiy mehnat holatlariga guvoh bo‘lsangiz, Davlat mehnat inspeksiyasining 1176 qisqa raqamlariga, 71-200-06-00 ishonch telefoniga hamda www.dmi.mehnat.uz saytiga murojaat qilishingizni so‘raymiz», deyiladi Mehnat vazirligi tomonidan bildirilgan munosabatda.
Zarafshonda o‘qituvchilarni majburiy mehnatga jalb qilgan «gorono» xodimiga ma'muriy ish qo‘zg‘atildi
Qoraqalpog‘istondagi qamoqxonada «Ombudsman qutisi» olib qo‘yilgani, mahkumlarning yotoqxonasi talabga javob bermasligi va mehnat huquqlarining buzilayotgani ma'lum bo‘ldi